钦定古今图书集成/明伦汇编/官常典/第278卷 > 《中书寓直咏雨简褚起居上官学士》
## 钦定古今图书集成/明伦汇编/官常典/第278卷 > 《中书寓直咏雨简褚起居上官学士》

杨师道

云暗苍龙阙，沉沉殊未开。窗临凤凰沼，飒飒雨声来。
电影入飞阁，风威凌吹台。长檐响奔溜，清簟肃浮埃。
早荷叶稍没，新篁枝半摧。兹晨怅多绪，怀友自难裁。
况复重城内，日暮独徘徊。玉阶良史笔，金马掞天才。
高甍通散骑，复道架蓬莱。思君赠桃李，于此冀琼瑰。